Predkladacia správa

Návrh zákona, ktorým sa mení zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení zákona č. 678/2006 Z. z.  sa predkladá ako iniciatívny materiál.
Účelom predmetného návrhu novely zákona je umožniť Úradu vlády Slovenskej republiky ako prevádzkovateľovi ústredného portálu verejnej správy v súlade s citovaným zákonom zabezpečovať prevádzku a dostupnosť ústredného portálu, a to prostredníctvom príspevkovej organizácie, ktorú si Úrad vlády Slovenskej republiky na tento účel zriadi.
Návrh zákona v rozpočtovom roku 2008 nezakladá zvýšené nároky na štátny rozpočet, na rozpočty obcí a vyšších územných celkov, ani na hospodárenie verejnoprávnych inštitúcií. Nemá negatívny vplyv na hospodárenie podnikateľskej sféry a iných právnických osôb. Návrh zákona nemá negatívny vplyv na zamestnanosť ani na životné prostredie. 
Predložený návrh zákona je v súlade s Ústavou Slovenskej republiky, zákonmi Slovenskej republiky, s medzinárodnými zmluvami a inými dokumentmi, ktorými je Slovenská republika viazaná a s právom Európskych spoločenstiev a Európskej únie. 
	Návrh zákona  bol predmetom medzirezortného  pripomienkového konania a na rokovanie vlády Slovenskej republiky sa predkladá bez rozporov. Vyhodnotenie medzirezortného  pripomienkového konania je súčasťou predkladaného materiálu. Návrh zákona nie je predmetom vnútrokomunitárneho pripomienkového konania.
O návrhu zákona rokovala Legislatívna rada vlády Slovenskej republiky dňa 23. septembra 2008. Jej pripomienky sú do návrhu zákona zapracované.